**Håkon IV Håkonsson**

Håkon IV Håkonsson, Håkon Håkonsson, Håkon den gamle, norrønt *Hákon Hákonarson*, *Hákon gamli*

Født:1204, Folkenborg i nåværende Eidsberg

Død: 16. desember 1263, Kirkjuvágr (nå Kirkwall), Orknøyene

Foreldre: Kong [Håkon 3. Sverresson](https://snl.no/H%C3%A5kon_3._Sverresson) (før 1185–1204) og [Inga fra Varteig](https://snl.no/Inga_-_mor_til_H%C3%A5kon_H%C3%A5konsson) (død 1234).

Frille: Kanga Unge (trolig før 1225); gift 25.5.1225 med [Margrete Skulesdatter](https://snl.no/Margrete_Skulesdatter) (ca. 1210–1270).



Far til [Håkon Håkonsson Unge](https://snl.no/H%C3%A5kon_H%C3%A5konsson_-_den_unge) (1232–1257), [Kristin Håkonsdatter](https://snl.no/Kristina_H%C3%A5konsdatter) (1234–1262) og [Magnus 6. Håkonsson Lagabøte](https://snl.no/Magnus_Lagab%C3%B8te) (1238–1280); svigersønn av [Skule Bårdsson](https://snl.no/Skule_B%C3%A5rdsson) (1189–1240).

Håkon 4. Håkonsson var norsk konge fra 1217 til 1263. Han satt på tronen i [Norge](https://snl.no/Norge) i 46 år, og er den norske kongen som har regjert over det største landområdet. Han kom som den første til å personifisere det riksomfattende enekongedømmet som etter utløpet av 100 års borgerkrig gjorde Norge til en stat, og han

innledet også Norges storhetstid på 1200-tallet. Håkons våpenskjold

Håkons lange kongstid er skildret i en omfattende egen saga, [Håkon Håkonssons saga](https://snl.no/H%C3%A1konar_saga_gamla) (Hákonar saga gamla), ført i pennen av islendingen [Sturla Tordsson](https://snl.no/Sturla_Tordsson_-_den_yngre), nevø av den store sagaforfatteren [Snorre Sturlason](https://snl.no/Snorre_Sturlason). Håkons saga er den mest detaljrike og pålitelige av kongesagaene; den er skrevet i årene rett etter hans død.

Håkon ble ansett som vel lærd i både skrive- og lesekunsten

I sine senere regjeringsår var Håkon en hersker som utnyttet den sterke institusjonelle stilling det norske kongsembetet gav ham (og som han selv aktivt hadde vært med på å bygge opp) til å gi norsk rikspolitikk en retning som fikk betydelige følger for landet. For å oppnå det han gjorde fra et vanskelig utgangspunkt, må Håkon ha hatt sterk vilje og betydelige politiske evner. Men hans politikk var ikke veloverveid og vellykket i ett og alt.

Små personlige glimt i sagaen summerer seg opp til bildet av en hersker som med årene ble seg stadig sterkere bevisst den heder og høyhet som fulgte kongsnavnet. Det ser ut til at han etter hvert ble mer autoritær og sta i sin legning og mindre tålmodig, måteholden og villig til å lytte til andres råd. Men om han stolte stadig mer på sin egen evne til å ta avgjørelser, tapte han likevel aldri sine rådgivere og tjenestemenns lojalitet, og respekten for ham var tydeligvis stor i hans nærmeste krets. Det hadde sikkert sammenheng med andre sider ved ham, som Sturla Tordsson neppe hentet helt ut av luften i sin rosende sluttvurdering av kongen: verdig opptreden og vennlig og kameratslig imøtekommenhet når han ville – noe blant annet [sendemenn](https://snl.no/minister_-_sendemann) fra utlandet la merke til. Håkon skal ha vært veltalende, selv om han [retorisk](https://snl.no/retorikk) ikke kunne hamle opp med farfaren Sverre, som han for øvrig lignet i kroppsbygning: kort i bena og lang i ryggen. Han var i det hele en konge som etterlot seg mange nyttige ting, heter det til slutt i sagaen. Men samtidig skimter den autoritære legningen hos den gamle kongen frem i et glimt i Sturlas [epilog](https://snl.no/epilog): Han var skremmende når han var vred.

**Håkon som OL maskot**

Vikingungene **Kristin og Håkon** var de offisielle OL-maskotene under vinterlekene på Lillehammer i 1994. De ble tegnet av Kari og Werner Grossmann. Et utvalg av gutter og jenter ble plukket ut etter en stor konkurranse for å representere figurene. Maskotene opptrådde i seremoniene under åpningen, medaljeutdelingene og lignende.